บาทอ่อนทำทุนสำรองหด
ธปท.ลดซื้อเงินเหรียญสหรัฐช่วงนี้ไม่ต้องแทรกแซงค่าเงิน
17 ส.ค. 2554

ธปท.ลดซื้อเงินเหรียญสหรัฐช่วงนี้ไม่ต้องแทรกแซงค่าเงิน
ธปท.เผยทุนสำรองลดฮวบ 1,100 ล้านเหรียญสหรัฐ เหลือ 1.843 แสนล้านเหรียญสหรัฐ เหตุลดแทรกแซงค่าเงินบาท
ธนาคารแห่งประเทศไทย (ธปท.) รายงานฐานะเงินสำรองระหว่างประเทศ ณ วันที่ 24 มิ.ย.ปีนี้ อยู่ที่ระดับ 1.843 แสนล้านเหรียญสหรัฐ หรือประมาณ 5.649 ล้านล้านบาท ลดลง 1,100 ล้านเหรียญสหรัฐ หรือประมาณ 3.38 หมื่นล้านบาท จากสัปดาห์ก่อนหน้า 1.854 แสนล้านบาท หรือประมาณ 5.674 ล้านล้านบาท
ฐานะสุทธิการซื้อเงินตราต่างประเทศล่วงหน้าแลกเงินบาท (Forward) อยู่ที่ 2.44 หมื่นล้านเหรียญสหรัฐ เพิ่มขึ้น 200 ล้านเหรียญสหรัฐ จาก 2.42 หมื่นล้านเหรียญสหรัฐ
ทั้งนี้ เมื่อรวมเงินสำรองระหว่างประเทศกับ Forward จะเห็นว่าทุนสำรองระหว่างประเทศสุทธิในปัจจุบันอยู่ที่ระดับ 2.087 แสนล้านเหรียญสหรัฐ
สาเหตุที่ทุนสำรองลดลงเป็นผลมาจากการที่ความจำเป็นในการแทรกแซงค่าเงินบาทลดลง เพราะค่าเงินบาทอ่อนค่าลงจากการไหลออกของเงินทุนต่างชาติที่ชะลอการลงทุนเพราะยังมีความกังวลใจกับปัญหาการเมือง ทำให้ ธปท.ลดการเข้าซื้อเงินเหรียญสหรัฐเข้าเก็บในทุนสำรองทันทีมีความจะเป็นน้อยลง เพราะ ปัจจุบันค่าเงินบาทอยู่ในระดับเหมาะสมไม่เกิน 31 บาทต่อเหรียญสหรัฐ ซึ่งไม่กระทบส่งออกและเศรษฐกิจภาพรวม 
ธปท.ยังรายงานฐานของเงิน หรือปริมาณเงินหมุนเวียนในมือภาคเอกชนและเงินฝากในสถาบันการเงินว่าอยู่ที่ระดับ 1.194 ล้านล้านบาท เพิ่มขึ้นถึง 4.81 หมื่นล้านบาท จาก 1.146 ล้านล้านบาทในสัปดาห์ก่อน
นายประสาร ไตรรัตน์วรกุล ผู้ว่าการ ธปท. กล่าวว่า หากสถานการณ์ปัญหาในกรีซคลี่คลายลง โดยไม่ลุกลามไปสู่เศรษฐกิจประเทศอื่นๆ ในยุโรป และการเมืองไทยหลังเลือกตั้งสงบเรียบร้อย คาดว่าค่าเงินบาทจะกลับมาเคลื่อนไหวในทิศทางที่แข็งค่ามากขึ้น ตามปัจจัยพื้นฐานของเศรษฐกิจไทยและภูมิภาคเอเชียที่มีแนวโน้มขยายตัวได้ดีกว่าภูมิภาคอื่นมากขึ้น เพราะการอ่อนค่าของเงินบาทในช่วงนี้เป็นเพียงปัจจัยชั่วคราวจากปัญหากรีซ ซึ่งเป็นปัจจัยในต่างประเทศ และส่วนหนึ่งเป็นผลจากปัจจัยการเมืองในประเทศ ทำให้นักลงทุนยังกังวลอยู่
“ค่าเงินบาทน่าจะปรับขึ้นตามพื้นฐานเศรษฐกิจมากขึ้น ถ้าเศรษฐกิจกรีซคลี่คลายและเลือกตั้งครั้งนี้สงบ ตอนนี้ค่าเงินบาทก็ไม่ได้มีปัญหายังไม่อ่อนหรือแข็งค่าจนสร้างปัญหาต่อการส่งออกและภาพรวมเศรษฐกิจไทย ซึ่ง ธปท.ยังดูแลได้ ส่วนแนวโน้มเงินทุนในช่วงนี้ยังมีความเป็นไปได้ทั้งสองทาง คืออาจจะเป็นได้ทั้งไหลเข้าและไหลออก และขอยืนยันว่า ธปท.จะไม่กลับไปใช้นโยบายค่าเงินบาทคงที่อีก” นายประสาร กล่าว